### Beslutning

Der henvises til konklusion vedrørende Fremsendelse af brev til Folketinget vedr. negativ forskelsbehandling.

Århus d. 15. februar 2016

 Forslag til byrådsbeslutning fra Det Konservative Folkepartis byrådsgruppe om at:

 Byrådet retter en samlet henvendelse til Finanstilsynet og Folketinget vedr. negativ forskelsbehandling af Århusianske boligkøbere.

 Finanstilsynet har i sin nye "Vejledning om kreditvurdering ved belåning af boliger i vækstområder mv." givet penge- og realkreditinstitutionerne besked på at boligkøbere i Århus og København skal gives negativ forskelsbehandling ved køb og finansiering af ny bolig. Det handler bl.a. om at århusianske boligkøbere skal have et rådighedsbeløb, som ud over de nyligt øgede krav med bla. 5% Egenfinansiering og strafgebyrerne ved de korte lån, desuden skal kunne rumme en ydelse baseret på at den lange faste rente (boligrenten) er 4%, uagtet at den pt ligger på 2,5%, altså en overdækning på 60%. Såfremt boligrenten stiger til over 4%, så er kravet en reserve svarende til + 1% point oveni.

 Derudover rummer vejledningen en række stramninger som især vil ramme unge mennesker, unge familier, selvstændige, iværksættere og nyuddannede, som et pengeinstitut (subjektivt) vurderer til ikke at have såkaldt "høj jobsikkerhed". Vejledningen indeholder mange muligheder for skøn på robusthed af jobsituation, robusthed af formue og robusthed af indtjening og likviditet - og så altså bankrådgiverens vurdering af ”den høje jobsikkerhed”.

 Vejledningen har været i høring 3-25/11, 2015. Vi er ikke bekendt med, hvorvidt vi som kommune er blevet inviteret til af deltage i høringen eller til at bidrage med forslag eller input. Men uanset svaret, så er det problematisk.

 Indholdet i vejledningen er baseret på "god praksis" for en række penge- og realkreditinstitutter. D.s. at det er en intern undersøgelse, til internt brug, men som har enorm ekstern betydning. Det er betænkeligt, at der ikke er fuld gennemsigtighed omkring dette interne studie.

 [adresse] og København er defineret som vækstområder pga. at  væksten i priserne på ejerboliger er væsentligt større end i resten af landet, og ikke pga. de fundamentale vækstparametre der hersker i de to største byer.

 Der er ikke konsensus i markedet hhv. hos boligøkonomerne om, at der er en overophedning i gang eller på vej i det Århusianske eller det [adresse] boligmarked. Tværtimod er der fundamentale forskelle i forhold til tiden op til den globale finansielle krise i 2007-2008. Dette skyldes bl.a. diverse bankpakker, en langt mere restriktiv udlånspolitik, øgede krav til sikkerhedsstillelse og selvbestaltede øgede krav til rådighedsbeløb ved køb af ejerbolig. Samtidig ligger realpriserne for ejerlejligheder stadig et godt stykke under niveauet fra før finanskrisen.

 Den Konservative byrådsgruppe er ikke overbeviste om, at der er et tilstrækkelig dokumenteret grundlag for dette drastiske og diskriminerende indgreb. Århus skal ikke sidde en negativ forskelsbehandling overhørig. Byrådet bør reagere og kræve såvel dokumentation samt dialog om denne beslutning.

 Den Konservative byrådsgruppe finder overordnet set, at den bedste måde at holde boligpriserne såvel som lejeniveauerne i balance på er at sikre et tilstrækkeligt udbud af boliger i forskellige pris og kvalitetsklasser.

 Byrådet beslutter:

 1.      at henvende sig til Finanstilsynet for at få dem til at genoverveje det restriktive indgreb mod Århusianske boligkøbere med udgangspunkt i
  a.      En konkret analyse af det Århusianske boligmarked (udbud og efterspørgsel) og herunder, de tiltag vi har på vej fra byrådets, bygherrernes og boligforeningernes side.
 b.      En redegørelse for hvorledes man er nået frem til de anførte tiltag og en bevisførelse for årsags-virkningssammenhæng renset for effekten af de øvrige, landsdækkende stramninger
 c.       En redegørelse for hvorledes man er nået frem til at de anførte tiltag er nødvendige
           i.      Dels generelt
           ii.      Dels set i lyset af at effekten af de nyindførte 5% udbetalingskrav (Nov. 2015) allerede synes at have haft en kraftigt dæmpende effekt, som forventes at tiltage i takt med indgrebet udbredes
 d.      En redegørelse for penge- og realkreditinstitutionernes aktuelle bidragssatspolitik i Århus og hvorfor disse ikke i tilstrækkelig grad kan lade risikoen afspejle i bidragssatserne ud over de normale sikkerhedsstillelser og udbetalingskrav.
 e.      En redegørelse og dokumentation for at risikoen for (real) prisfald i en boligkrise er større i vækstområderne (København og Århus) end uden for vækstområderne, herunder en redegørelse for samme forhold set i forhold til situationen før og efter den finansielle krise i 2007-2008.
 f.        En redegørelser for den forventede effekt af tiltagene på udlejningspriserne for lejeboliger i Århus

 2.      At samtlige partier i [adresse] tager kontakt til deres folketingsgrupper for at få taget sagen op landspolitisk.
 3.      At indlede en dialog med Københavns Borgerrepræsentation om samarbejde i denne sag.

 .   Det Konservative Folkeparti / Søren Gregersen

### Sagens forløb

24-02-2016 Aarhus Byråd
Sagens behandling blev udsat  i byrådets møde den 24. februar 2016
 09-03-2016 [adresse]
Fremsendes til Borgmesterens Afdeling til udtalelse, jf. byrådets vedtagelse i mødet den  om magistratsbehandling af forslaget sammen med ændringsforslag fra Socialdemokraterne:

 "Som det beskrives i forslaget fra Konservative, kan Finanstilsynet indgreb i form af "Vejledning om kreditvurdering ved belåning af boliger i vækstområder mv." betyde, at boligmarkedet i [adresse] bliver meget presset, og det kan blive endnu sværere at sikre blandede boligområder.

 Alt andet lige vil Finanstilsynets vejledning blandt andet ramme unge førstegangskøbere og købere, der med det lave renteniveau hidtil har kunnet købe en bolig i [adresse], men som med de strammere kreditvurderingsregler nu vil blive fravalgt på grund af en for lav indkomst, eller en for lav jobsikkerhed.

 Som bekendt er der samtidig risiko for, at redskabet i Planloven til at sikre almene boliger i byudviklingsområder rulles tilbage.   Planlovens redskab er også centralt i forhold til at sikre en blandet boligsammensætning – især i områder, hvor kommunen ikke ejer arealerne, og som i øvrigt har en vis volumen. Den slags områder er der rigtig mange af i [adresse]. Eksempler på dette er [adresse], erhvervsarealerne langs Simon Thomsen i [adresse] og Åby samt store dele af [adresse], hvor helt nye bydele i de kommende år kan vokse frem.

 Socialdemokraterne foreslår på denne baggrund, at samtlige partier i [adresse] i deres henvendelse til deres folketingsgrupper også gør opmærksom på behovet for, at Planlovens redskab bevares.

 På vegne af den Socialdemokratiske byrådsgruppe,

 Tom Lauridsen, Politisk ordfører

 Sagen bedes tilbagesendt byrådet via Magistraten.
 04-05-2016 Borgmesterens Afdeling
Udtalelse vedrørende Forslag fra Konservative Folkeparti om henvendelse til Finanstilsynet og Folketinget vedrørende negativ forskelsbehandling og Socialdemokraternes ændringsforslag.

 Byrådet har på byrådsmødet d. 9. marts 2016 sendt beslutningsforslag vedrørende Det Konservative Folkepartis forslag om henvendelse til Finanstilsynet og Folketinget vedrørende negativ forskelsbehandling, jf. byrådets vedtagelse i mødet den 9. marts 2016 om magistratsbehandling af forslaget sammen med ændringsforslag fra Socialdemokraterne.

 Borgmesterens Afdeling henviser til indstilling om Fremsendelse af brev til Folketinget vedrørende negativ forskelsbehandling.

 Ovenstående udtalelse behandles på byrådets dagsorden sideløbende med indstillingen.
 17-05-2016 Magistraten
Der henvises til punkt 4.
 25-05-2016 Aarhus Byråd
Fremsendes til Teknisk Udvalg til behandling i henhold til beslutning i byrådets møde den 25. maj 2016.

 Sagen er behandlet sammen med sag 4.
 30-05-2016 Teknisk Udvalg
Der henvises til konklusion vedrørende Fremsendelse af brev til Folketinget vedr. negativ forskelsbehandling.